२५ अप्रैल की शाम को सायंकाल अल्पाहार के अवसर पर अतिथियों का मनोरंजन करने के लिए मारिशस. ब्राडकास्टिंग कारपोरेशन की ओर से बेस्ट एफ़. एम की टीम उपस्थित थी। अल्पाहार के पश्चात कवि सम्मेलन भी चला जिसमें तीनों विशेषज्ञों ने अपनी कविताओं से सभागार को रंगों से भर दिया। प्रतिभागी के रूप में आए श्री राजेश कुमार श्रीवास्तव तथा डॉ. हेमराज सुन्दर के अतिरिक्त विनय गुदारी और गुलशन सुखलाल ने भी अपनी कविताएँ सुनाईं। इन्दिरा गांधी भारतीय सांस्कृतिक केंद्र में आयोजित इस अनौपचारिक शाम में महामहिम श्री टी. पी. सीताराम, भारतीय उच्चायुक्त, सुश्री अनुपमा चमन, कला एवं संस्कृति मंत्रालय की वरिष्ठ संस्कृति अधिकारी, एम. बी. सी की ओर से श्री भूमित्रा शर्मा तथा श्री केसन बधु, तीनों विशेषज्ञ श्रीमती पूर्णिमा वर्मन, श्री बालेन्दु दाधीच, श्री ललित कुमार तथा संगोष्ठी-कार्यशाला के प्रतिभागी भी उपस्थित थे।